<strong>Επαγγελματική καταξίωση ή παιδί;</strong>
<strong>Καριέρα ή οικογένεια;</strong>

Υψηλοί κοινωνικοί στόχοι ή προσωπική ολοκλήρωση; Ερωτήματα και διλήμματα που προβληματίζουν τις περισ­σότερες γυναίκες της εποχής μας.
Στη δίνη του άγχους και της καθημερινότητας πρωτεύοντα και ουσιαστικά θέματα όπως η μητρότητα παραγκωνίζο­νται και απωθούνται στο βάθος του χρόνου.
Όμως η βιολογική τεκμηρίωση και η επιστημονική αλή­θεια έρχονται να σημάνουν τον κώδωνα του κινδύνου.
Πολλές γυναίκες αποφασίζουν την τεκνοποίηση μετά τα 35 έτη έχοντας αφήσει ένα μεγάλο χρονικό διάστημα της ανα­παραγωγικής τους ηλικίας.
Είναι γνωστό ότι η γονιμότητα στο γυναικείο φύλο παρου­σιάζει μια κατακόρυφη πτώση μετά την ηλικία των 36 χρό­νων και περισσότερο μετά τα 40 χρόνια, φθάνοντας πολλές φορές μέχρι και το 50% της αναπαραγωγικής ικανότητας σε σχέση με τις γυναίκες κάτω των 30 χρόνων.
Κάθε εγκυμοσύνη μετά τα 35 χρόνια παρουσιάζει αυξημέ­νους κινδύνους επιπλοκών τόσο για την πρωτοτόκο μητέρα όσο και για το έμβρυο.
Ο κίνδυνος αποβολών, ειδικότερα στο πρώτο τρίμηνο κυή­σεως, παρουσιάζει αύξηση σε γυναίκες μεγαλύτερες των 35 ετών, σε αντίθεση με εγκύους μικρότερης ηλικίας, φθάνο­ντας το ποσοστό 40%.
Είναι σημαντικό να αναφερθεί ότι ο κίνδυνος χρωμοσωμα­τικής διαταραχής του εμβρύου για νοσήματα όπως για σύν­δρομο Down, τρισωμία 13 και 18 και άλλες φυλοσύνδετες χρωμοσωματικές ανωμαλίες είναι ιδιαίτερα αυξημένες στις ηλικίες μετά τα 35 και η προγεννητική καθοδήγηση συνί­σταται στην αμνιοπαρακέντηση.
Από την πλευρά της γυναίκας αυξάνονται οι πιθανότητες για την εμφάνιση επιπλοκών και παθολογικών καταστάσε­ων κατά την εξέλιξη της εγκυμοσύνης με σημαντικότερες: την τοξιναιμία (προεκλαμψία, εκλαμψία), το σακχαρώδη διαβήτη, κυκλοφορικά και καρδιακά προβλήματα καθώς και νεφροπάθειες.
Μείζον θέμα αποτελεί και η αυξημένη υπογονιμότητα που παρουσιάζεται σε αυτές τις ηλικίες και οφείλεται στην απο­δυνάμωση της ωοθηκικής λειτουργίας και στην παρουσία παθολογικών καταστάσεων στο γενετικό σύστημα των γυ­ναικών, όπως: ινομυώματα, ενδομητρίωση, αδενομύωση, χρόνιες πυελικές φλεγμονές, υδροσάλπιγγες και τον αυξη­μένο κίνδυνο εμφάνισης κακοηθών γυναικολογικών νοση­μάτων.
Βέβαια πολλές φορές στα προβλήματα υπογονιμότητας που παρουσιάζονται στα ζευγάρια της αναφερόμενης ηλι­κίας μεγάλο ποσοστό καταλαμβάνει και ο ανδρικός παρά­γοντας (αζωοσπερμία, ολιγοασθενοσπερμία, ολιγοσπερμία, τερατοσπερμία) που δυσχεραίνει την επίτευξη μιας εγκυμο­σύνης.
Πρέπει να τονίσουμε ότι η έκβαση και η ολοκλήρωση των κυήσεων σε γυναίκες ηλικίας άνω των 35 και ιδιαίτερα άνω των 40 χρήζει συστηματικής παρακολούθησης και προ­γραμματισμού του τοκετού, λόγω παρήλικος πρωτοτόκου και πολυτίμου κυήσεως αυξάνοντας το ποσοστό των καισα­ρικών τομών.
Εν κατακλείδι, η γυναικεία χειραφέτηση και η κοινωνική επανάστασή της μετέθεσαν την ηλικία τεκνοποίησης πέραν των φυσικών χρονικών ορίων με όλες τις συνέπειες, οικογε­νειακές, κοινωνικές, ιατρικές.
Με σωστή πληροφόρηση και ενημέρωση η επιλογή του κα­τάλληλου χρόνου ολοκλήρωσης της μητρότητας θα επα­ναφέρει τη φυσική ισορροπία της τεκνοποίησης και την αποφυγή όλων των προαναφερθέντων καταστάσεων.
Η μητρότητα συμβάλλει στην ολοκλήρωση της γυναικείας προσωπικότητας και δεν αποτελεί φραγμό στις υπόλοιπες δραστηριότητες της ζωής της.
Ο αποτελεσματικός συνδυασμός οικογένεια - καριέρα σε σωστή αναλογία είναι το επιθυμητό για την σύγχρονη γυ­ναίκα, την σύγχρονη οικογένεια και κοινωνία.
Η παγκόσμια επιδημία της παρήλικος μητέρας είναι γεγο­νός. Με την αρωγή της ιατρικής κοινότητας και ιδιαίτερα των μαιευτήρων γυναικολόγων, η τεκνοποίηση επιτυγχάνε­ται παρά τις ιατρικές και κοινωνικές αντιξοότητες. Σωστά ενημερωμένη και ευαισθητοποιημένη γυναίκα θα γευτεί την μητρότητα με λιγότερες δυσκολίες και επιπλοκές, που αποτελεί και την ευχή όλων μας.­

&nbsp;